Túrakód: K007\_03 / Táv.: 17,6 / Frissítve: 2018-02-14

Túranév: Szentes térsége /   
 Szentes-Csongrád Family Farm - Milton tanya

Leírás:

17,6 km-es kirándulásunk jelentős része a Tisza töltésén vezet, kiépített szilárd burkolatú úton.

Célunk a csongrádi Serházzugi-Holt Tisza mellett található   
Family Farm - Milton tanya felkeresése, mely a gyerkőcöknek is különösen élménygazdag programot jelent, valamint visszafelé a Szentesi Szivattyútelep megtekintése.

Túránkra a Széchenyi liget kapujából indulunk *(úp.: 000iep)* a Csongrád felé vezető *(ÉÉNY)* kerékpárúton. *(A ligetről bővebb információ ITT, videó ITT található.)* Utunkat hamarosan két körforgalom keresztezi, ezután a 71,1-es tkm-nél felhajtunk a Tisza töltésére. Itt turisztikai információs táblákat is találunk, melyek ismertetik a fontos tudnivalókat.

Kezdeti irányunkat tartva *(ÉÉNY)* haladjunk a 73,1-es tkm-ig   
*(ez egyben a 451-es út kereszteződése)*, ahol balra *(NY)* fordulunk majd. Közben elhaladtunk a Szentesi Szivattyútelep mellett.  
A főútra történő balra felhajtásnál legyünk nagyon óvatosak, ugyanis a nagy forgalmú út kanyarulata miatt nem látjuk kellőképpen a gyorsan közeledő járműveket. Ne csak a szemünkre, a fülünkre is „támaszkodjunk”!

Sajnos egy rövid szakaszon *(380 m)* a közúton kell haladnunk, azonban elérvén a menetirány szerinti bal oldalon lévő *(korláttal elválasztott)* szervizutat/járdát, keljünk át a főúton, hogy végre biztonságban érezhessük magunkat. A közlekedés szabályai szerint nyugodtan haladhatnánk az úttesten is tovább, de a kialakult gyakorlat és személyes tapasztalatom alapján nem ajánlom, mert veszélyes lehet.

A hídon átgurulva, a mindkét irányban aszfaltozott töltést a   
78,5-es tkm-nél érjük el. Ez a szakasz már az EuroVelo 11 útvonalához tartozik.

A főúton ismét át kell kelnünk *(alapos körültekintést követően)*, hogy Csongrád *(ÉÉNY)* felé bringázzunk tovább. A 79-es tkm-nél keresztezzük a vasúti síneket, az átkelést fénysorompó segít.  
A Kisréti gátőrházat elhagyva már szemünk elé tárul a   
Serházzugi-Holt Tisza mellett található Family Farm - Milton tanya   
*(úp.: 045ford)*. A 80,6 tkm-nél található, mentett oldali rámpán legurulva az aszfaltútra, 150 m-re az első lehetőségnél balra fordulva *(úp.: 044elag)* érjük el.

A sok-sok látnivaló szemügyre vétele után a már ismert úton térhetünk vissza kiindulási pontunkra.   
Közben rövid kitérővel meglátogatjuk a Szentesi Szivattyútelepet. Ehhez a töltésről a 71,5 tkm-nél kell lemennünk a 451-es főút túloldalán található, zöld színű nagykapuhoz   
*(Szentes, Felső-rét 55., úp.: 019muze, track: K007o031)*.   
A látogatásához előzetes időpont-egyeztetés szükséges!

*(Telefon: 30/633-8113, vagy 62/599-599/21-850 mellék.)*

Feldolgozták: Virág Olga, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*